**Ako vyplniť nahlášku**

usmernenie Zaraďovacej komisie SOZA ( **\* -**  povinné údaje )

Nahlášku diela vyplňte čitateľne perom paličkovým písmom vo všetkých potrebných rubrikách. Od správneho vyplnenia nahlášky závisí zaradenie skladby podľa bodovacej tabuľky hudobných diel.

**\*PRESNÝ NÁZOV DIELA :** uvádzajte celý, neskrátený názov diela.

**OPUS :** uveďte číslo opusu, ak existuje (obvykle pri dielach vážnej hudby).

**\*MINUTÁŽ :** vyplňte skutočnú dĺžku diela

**NÁZOV PÔVODNÉHO DIELA :** vyplňte pri zmene názvu diela, pri schválenej úprave diela.

**INÉ NÁZVY DIELA :** vyplňte, ak má dielo iné (alternatívne) názvy.

**\*ŽÁNER :** uveďte vždy konkrétny žáner napr. vážna hudba, populárna hudba, jazz, šansón, hudobný folklór, dychová hudba, experimentálna hudba, hudba špeciálnych funkcií a pod.

**CHARAKTERISTIKA DIELA / FORMA :** uveďte napr. pieseň, inštrumentálna skladba, džezová skladba, koncertantná skladba, spracovanie folklórnej hudby, polka, pochod, predohra, variácie, oratórium, časť opery a pod.

**\*OBSADENIE :** uveďte napr. rocková skupina, Big Band, malá/veľká dychová hudba, folklórna hudba, sláčikové kvarteto, štvorhlasný zbor, komorný/symfonický orchester a pod.

**INTERPRETI :** uveďte meno interpreta resp. hudobnej skupiny (môžete uviesť aj viacerých)

**ÚČEL POUŽITIA ( \*pri kategórii T) :** uveďte iba v prípade ak žáner = hudba špeciálnych funkcií napr. úvodná a záverečná pieseň, zvučka, jingel, predel, zvuková slučka (loop), hudba k reklamnému spotu, k upútavke, hudba použitá ako hudobný podkres a i.

**ČASTI DIELA (najmä pri vážnej alebo ľudovej hudbe) :** napíšte časti diela a uveďte jednotlivé minutáže. V prípade použitia časti diela samostatne je potrebné dodať nahlášku aj na takéto dielo.

**DIELO JE SÚČASŤOU :** uveďte názov súborného diela (dielo, ktoré sa skladá zo samostatných hudobných diel, obvykle vážna alebo ľudová hudba)

**\*AUTOR, AUTORI (PSEUDONYM) HUDOBNEJ ZLOŽKY DIELA (C-COMPOSER) :**

uveďte všetkých spoluautorov, ktorí sa podieľali na vytvorení diela. V prípade dohodnutého podielu medzi autormi hudby pripíšte k autorom percentá podielu a dodržte celkový súčet percent 100. V opačnom prípade bude delenie vykonané podľa repartičného kľúča SOZA.

**SPRACOVATEĽ / ARANŽÉR / PREKLADATEĽ :** spracovateľ (SC alebo SA), aranžér (AR), prekladateľ (TR) iného autora alebo voľného diela uvedie svoje meno do patričnej kolónky. Nezabudnite, že pokiaľ sa jedná o spracovanie, aranžmán, preklad dosiaľ chráneného diela, je vždy nutný súhlas pôvodného vlastníka práv – aj pri nezastupovaných autoroch.

Spracovanie diela (SC, SA) sa rozumie spracovanie iného diela s vyšším ako základným stupňom tvorivosti, aranžmán (AR) je zmena podoby diela za účelom jej prispôsobenia požiadavkám orchestra alebo konkrétne určeným nástrojom alebo hlasom.

**\*AUTOR, AUTORI (PSEUDONYM) TEXTOVEJ ZLOŽKY DIELA (A-AUTHOR) :**

uveďte všetkých spoluautorov, ktorí sa podieľali na vytvorení diela. V prípade dohodnutého podielu medzi autormi textu, pripíšte k autorom percentá podielu a dodržte celkový súčet percent 100. V opačnom prípade bude delenie vykonané podľa repartičného kľúča SOZA.

**\*NAHLÁŠKU VYPLNIL AUTOR (pravé meno) :** vypíšte paličkovým písmom pravé meno, dátum a čitateľný podpis.

**POZNÁMKY :** uveďte doplňujúce informácie k hudobnému dielu

Notový záznam zabezpečuje nielen právnu ochranu diela z hľadiska jeho zneužitia, ale je jedným z podkladov pre zaradenie diela. Notový zápis z počítača na nahláške treba autorizovať podpisom.

Dielo, ktoré nahlási iba autor textu, bude zaradené len v prípade, ak autor textu dodá aj zvukový záznam kompletného diela.

Nepresne a neúplne vyplnené nahlášky Zaraďovacia komisia nezaradí, ale ich vráti autorom na doplnenie všetkých chýbajúcich náležitostí. Zaraďovacia komisia si môže vyžiadať zvukový záznam pre objektívnejšie posúdenie hudobného diela.